**Lea Raakel Pulkkinen** (o.s. **Marttunen**, 1961–1975 **Pitkänen**; s. 29. lokakuuta 1939, Heinolan maalaiskunta) on suomalainen psykologian emeritaprofessori, joka teki uransa pääasiassa Jyväskylän yliopistossa. Pulkkisen erikoisaloja ovat esimerkiksi kotikasvatuksen psykologia sekä lasten sosiaalisen kehityksen ja aggressiivisuuden tutkimus. Hän on jatkanut tutkijantyötään vielä jäätyään eläkkeelle 2006.

Elämä ja ura
------------

Pulkkinen kirjoitti ylioppilaaksi Heinolan yhteislyseosta vuonna 1958. Hän valmistui Jyväskylän kasvatusopillisessa korkeakoulussa (nykyisessä Jyväskylän yliopistossa) kasvatustieteen maisteriksi vuonna 1963, kasvatustieteen lisensiaatiksi vuonna 1966 ja väitteli kasvatustieteen tohtoriksi vuonna 1970. Vuosina 1972–1973 hän teki väitöskirjan jälkeisiä sosiaalipsykologian jatko-opintoja Sussexin yliopistossa Britanniassa.

Pulkkinen toimi psykologian assistenttina, lehtorina ja apulaisprofessorin viransijaisena Jyväskylän kasvatusopillisessa korkeakoulussa vuosina 1961–1967 (1966 lähtien Jyväskylän yliopisto). Hän oli Valtion tieteellisen toimikunnan rahoittama tutkija 1968–1969. Hän toimi Jyväskylän yliopiston kasvatustieteen apulaisprofessorina 1970–1972, psykologian apulaisprofessorina 1972–1982 ja psykologian professorina 1982–2005, mistä ensimmäiset kymmenen vuotta hoiti viransijaisuutta.

Pulkkinen johti yliopiston Perhetutkimusyksikköä 1990–1996 ja Ihmisen kehitys ja sen riskitekijät -huippututkimusyksikköä (JY/SA) 1997–2005, Psykonet-yliopistoverkostoa 1999–2001 ja Psykocenter-huippuyksikköä (JY/SA) 2000–2005. Hän toimi vuosina 1996–2001 Suomen Akatemian akatemiaprofessorina. Hän teki 1992 tutkijavierailun Yhdysvaltoihin Kalifornian yliopistoon Berkeleyyn, työskenteli 1993 vierailevana professorina Arizonan osavaltionyliopistossa (Arizona State University) ja vuonna 1999 vierailevana tutkijana Britanniassa Cambridgen yliopiston St John’s Collegessa.

Pulkkinen aloitti 1968 väitöstutkimuksenaan edelleen jatkuvan, ainutlaatuisen Lapsesta aikuiseksi -pitkittäistutkimuksen. Tutkimuksessa seurataan tuolloin kansakoulun toista luokkaa käyneiden henkilöiden elämänkulkua. Hän valitsi tutkimukseen Jyväskylän kansakoulujen silloisista toisista luokista satunnaisesti 12 luokkaa. Yhteensä näitä oppilaita oli 369. Pulkkinen johti tutkimusta, kunnes vuoden 2013 alussa hänen seuraajakseen tutkimuksen johtoon tuli Katja Kokko.

Pulkkinen ehdotti 2005 ilmestyneessä kirjassa *Eheytetty koulupäivä* yhdessä Leevi Launosen kanssa koulupäivien pidentämistä siten, että oppituntien välissä olisi harrastuksia.

Pulkkinen on ollut Academia Europæan jäsen vuodesta 1988 ja Suomalaisen Tiedeakatemian jäsen vuodesta 1994 lähtien. Jyväskylän yliopiston Agora-rakennuksessa on hänen mukaansa nimetty *Lea Pulkkisen sali*.

Palkinnot ja tunnustukset
-------------------------

* 1982 – Suomen Leijonan ritarikunnan I luokan ritarimerkki
* 1983 – Vuoden nainen
* 1992 – Vuoden professori
* 2001 – Suomen tiedepalkinto
* 2002 – Suomen Leijonan ritarikunnan komentajamerkki
* 2003 – Euroopan psykologiliittojen federaation (EFPA) Aristotele-palkinto, Tapaseuran Vuoden käyttäytyjä
* 2009 – Joensuun yliopiston kunniatohtori
* 2011 – Tiedonjulkistamisen elämäntyöpalkinto
* 2023 − Suomalaisen Tiedeakatemian kunniapalkinto

Lähteet
-------

1. 1 2  *Kuka kukin on 1982*, s. 770. Helsinki: Otava, 1982. ISBN 51-1-06659-5.
2. 1 2 3 4 5 6 7 8 9 10 11 12 13  Ellonen, Leena (toim.): *Suomen professorit 1640–2007*, s. 565. Helsinki: Professoriliitto, 2008. ISBN 978-952-99281-1-8.
3. ↑  Lea Pulkkisen kotisivu Jyväskylän yliopisto. Viitattu 22.10.2014.
4. ↑  Kuka kukin on 2003
5. ↑  Lea Pulkkinen  8.11.2007. Suomen Akatemia.  Arkistoitu 2.4.2015. Viitattu 26.5.2011.
6. ↑  Tampereen yliopisto
7. ↑  Jyväskylän yliopisto
8. 1 2  List all members by country (Lea Pulkkinen) Academia Europaea – the Academy of Europe. Viitattu 6.6.2017. (englanniksi)
9. ↑  Suomalaisen Tiedeakatemian varsinaiset jäsenet  16.5.2017. Suomalainen Tiedeakatemia. Viitattu 6.6.2017.
10. ↑  Aristotle Prize (Aristotele-palkinto on Euroopan 300 000 psykologin kattojärjestö EFPA:n kahden vuoden välein eurooppalaiselle psykologille kerrallaan erityisen merkittävistä ansioista myöntämä tunnustus) Euroopan psykologiliittojen federaatio (EFPA). Viitattu 9.2.2017. (englanniksi)
11. ↑  Lea Pulkkiselle tiedonjulkistamisen elämäntyöpalkinto  6.10.2011. Yleisradio. Viitattu 6.6.2017.
12. ↑  Tervonen, Tuukka: Jyväskyläläinen psykologian professori Lea Pulkkinen sai Tiedeakatemian arvostetuimman tiedepalkinnon *Yle Uutiset*.  28.4.2023. Viitattu 30.4.2023.

Aiheesta muualla
----------------

* Lea Pulkkisen kotisivut (englanniksi)
* Pulkkinen, Lea hakuteoksessa *Uppslagsverket Finland* (2012). (ruotsiksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Suomi (KANTO)
* Yhdysvallat
* Ruotsi
* Tšekki
* Alankomaat

 |
|  |
| Tieteilijät | 
* ORCID

 |
|  |
| Henkilöt | 
* Uppslagsverket Finland

 |
|  |
| Muut | 
* IdRef

 |

 |